নিউজ ডেস্ক, বাংলাদেশনিউজ২৪x৭.কম  বাংলাদেশের পতাকার সঙ্গে মিলে যাওয়া সবুজ শাড়ি আর লাল পাঞ্জাবি পরা গণসঙ্গীত শিল্পীরা সমবেত কণ্ঠে গেয়ে উঠলেন পূর্ব দিগন্তে সূর্য উঠেছে রক্ত লাল রক্ত লাল। এরপর একে একে আরো ৩টি গণসঙ্গীত গাইলেন তারা। আগামীকাল ১০ ডিসেম্বর প্রকাশিতব্য জাগরণের গানের দ্বিতীয় সংস্করণকে কেন্দ্র  করে ছিল এ আয়োজন। এ উপলক্ষে গতকাল বুধবার বিকেলে শিল্পকলা একাডেমির সঙ্গীত ও নৃত্যকলা মিলনায়তনে সংবাদ সম্মেলনের আয়োজন করা হয়।  বায়ান্নর ভাষা আন্দোলন, ঊনসত্তরের গণঅভ্যুত্থান, একাত্তরের মুক্তিযুদ্ধসহ বাংলাদেশের নানা আন্দোলনে গণসঙ্গীত উদ্দীপ্ত করেছে গণমানুষকে। জাগরণ সংস্কৃতিচর্চা ও গবেষণা কেন্দ্রের উদ্যোগে গত বছর ৭১টি গণসঙ্গীত নিয়ে প্রকাশিত হয় জাগরণের গানের প্রথম সংস্করণ। এ বছর ১০১টি গণসঙ্গীত ও দেশাত্মবোধক গান নিয়ে প্রকাশিত হচ্ছে জাগরণের গান-২। এ অ্যালবামটি প্রকাশে বাংলালিংকের সঙ্গে সহযোগী হিসেবে  পৃষ্ঠপোষকতায় রয়েছে প্রথম আলো, চ্যানেল আই ও এবিসি রেডিও। ১০ ডিসেম্বর সোহরাওয়ার্দী উদ্যানের শিখা চিরন্তনে জাগরণের গান উৎসবের মাধ্যমে এ অ্যালবামের মোড়ক উন্মোচন করা হবে।   প্রসঙ্গত, জাগরণ সংস্কৃতিচর্চা ও গবেষণা কেন্দ্র উদ্দীপণামূলক গণসঙ্গীত ও দেশাত্ববোধক গান সংগ্রহ ও সংরক্ষণের উদ্যোগ নিয়েছে। এ লক্ষেই জাগরণের গান-২ অ্যালবামটিতে থাকছে ৬টি পূর্ণ ডিস্কে বাঙালির চিরকালীন সঙ্গীতের অনবদ্য এক সংগ্রহ। এ উদ্যোগের মূল উদ্দেশ্য আমাদের ইতিহাসের সাক্ষী এসব গান নতুন প্রজন্মের কাছে পৌঁছে দেয়া।  সংবাদ সম্মেলনে উপস্থিত ছিলেন-  প্রথম আলোর সম্পাদক মতিউর রহমান, বাংলালিংকের সিইও আহমেদ আবু দোমা, চ্যানেল আইয়ের ব্যবস্থাপনা পরিচালক ফরিদুর রেজা সাগর, এবিসি রেডিও-এর হেড অব নিউজ এম সানাউল্লা লাভলু এবং জাগরণ সংস্কৃতিচর্চা ও গবেষণা কেন্দ্রের আহ্বায়ক মোস্তফা তৌহিদ খান।  বাংলাদেশনিউ২৪x৭.কম/এসআরএস/এসএকে.